  Майя Бывальцева Можгаысь «Свет» лулчеберет центрысь егитъёслэн «Заповедник» калык театрзы Москваын любительской коллективъёслэн «Культура – это мы» огъяросси фестивалязы-конкурсазы I степенё диплом басьтӥз. Со сярысь кар администрацилэн «ВКонтакте» мерлыко вотэсысь бамаз ивортӥзы. Можгаысь театр Александр Гринлэн произведениезъя «Алые паруса» спектакльзэ адӟытӥз Вожвылъяськон улсын возьматонъёс «Современник» театрлэн сцена вылаз мынӥзы. Оглом фестивале 72 улосвылъёсысь коллективъёс пыриськизы. Йылпумъян люкетаз устоосыз 18 театръёс вуизы. Театр сяна, цирк, хореография, хоръёс, оркестръёс ӧръёс возьматэмын вал. ВАТСАН «Заповедник» театр 1988-тӥ арын Можгаысь ветеринарияя техникумын кылдӥз, егитъёс Виктор Розовлэсь «Вечно живые» пьеса пуктӥзы. Со арын ик Александр Козловскийлэн «Эффект Родькина» пьесаезъя спектакленызы Калык театръёслэн элькун фестивалязы вормизы. Театрлы «Калык» ним сётӥзы. Ортчем аръёс ӵоже «Заповедник» кызьлэсь трос спектакльёс пуктӥз ни, соос пӧлын А. Пушкинлэн, А. Сент-Экзюперилэн, А. Чеховлэн, А. Арбузовлэн, Б. Васильевлэн, К. Паустовскийлэн, О. Генрилэн но мукетъёсызлэн произведениоссыя. Театр трос пол элькун, огъяросси но калыккуспо вожвылъяськонъёслэн лауреатэз луылӥз но Гран-при басьтылӥз. Али театрен Удмуртиысь культура удысысь дано ужась, Россиысь шор ёзо ӧнер дышетон удысысь дано ужась Елена Краснопёрова кивалтэ. Коллективысь тросэз актёръёс педагоглы дышетскемын, озьы ик студентъёс, ужась егитъёс пырисько, полазы куинь пиналъёс вань. Тодэ вайытом, Удмуртиын «Театральное Приволжье» театр фестивальлэн улосвыл люкетаз пыриськон понна куриськонъёсты кутон мынэ.  Тегъёс: Лулчеберет Можга Москва Театр егитъёс Удмуртия вожвылъяськон 100ар  